เท็นเง็น อุซุย

ปล่อยตอนแรกออกมาเป็นที่เรียบร้อยแล้วกับ **ดาบพิฆาตอสูร ซีซัน 2 ย่านเริงรมย์** นอกจากการเปิดฉากด้วยคาบน้ำตาเท้าความไปในวาระสุดท้ายของเสาหลักเพลิงเรนโงคุ เคียวจูโร่แล้ว ยังมีความโบ๊ะบ๊ะเรียกเสียงฮาเช่นเดิม นอกจากเรื่องความน่าสนใจของพล็อตเรื่องและจังหวะจะโคนในการส่งอารมณ์มาให้คนดูอินนั้น ต้องบอกว่าในภาคนี้ยังมีความน่าสนใจในตัวละครเพิ่มขึ้นอีกด้วย หลังจากจบตอนแรกไปนั้น แฮชแท็กดาบพิฆาตก็ติดเทรนทวิตในทันที ไม่เพียงเท่านั้นทั้งหน้าฟีดยังเต็มไปด้วยภาพของหนุ่มหล่อกล้ามโต **"อุซุย เทนเง็น" เสาหลักเสียง** ที่ปรากฏตัวด้วยฉากที่ชวนขำมาก ๆ ความสง่าในการเป็นเสาหลักได้ถูกกลบด้วยฉากการพยายามลักพาตัวเด็กหญิง และมีปากเสียงกับพวกทันจิโร่ ทั้งคาแรกเตอร์ หน้าตา รวมทั้งนิสัยนั้น ก็ไม่แปลกที่จะมีคนยื่นใบสมัครเข้าเป็นแฟนคลับเขาคนนี้ และวันนี้เราจะพาไปรู้จักเขาคนนี้มากขึ้นกับ**ประวัติและเรื่องน่ารู้ของเสาหลักเสียง "อุซุย เทนเง็น"**

## **ประวัติ "อุซุย เทนเง็น"**

* วันที่ 31 ตุลาคม อายุในเรื่อง 23 ปี
* ส่วนสูง 198 ซ.ม. น้ำหนัก 95 ก.ม.
* เสาหลัก เสียง ( ปราณเสียง )
* งานอดิเรก : ชอบแช่ออนเซ็นกับภรรยา
* อาหารโปรด : ซาชิมิปลาปักเป้า
* มีภรรยา 3 คน คือ มากิโอะ (Makio), ซูมะ (Suma) และ ฮินาซึรุ (Hinatsuru)

## **6 เรื่องน่ารู้**

### **1. เคยเป็นนินจามาก่อน**

ก่อนจะมาเป็นเสาหลักเสียง เขาเคยเป็นนินจามืออาชีพมาก่อน เพราะว่าอุซุยนั้นเกิดในครอบครัวนินจา แม้เขาจะมีพี่น้องถึง 9 คน แต่มีเพียงแค่เขาและน้องชายที่มีชีวิตรอดจากการฝึกที่หนักรวมไปถึงภารกิจสุดโหดของการเป็นนินจา และความสามารถของเขาก็โดดเด่นจนคางายะ ผู้ซึ่งเป็นผู้นำหน่วยพิฆาตอสูรคนปัจจุบันได้ชักชวนให้มาเป็นนักล่าอสูร

### **2. ชอบแต่งตัวและชอบเครื่องประดับแปลก ๆ**

สังเกตได้ว่าเครื่องแบบและการแต่งกายของเขาจะแปลกกว่าคนอื่น ๆ แม้ว่าเครื่องแบบของเขานั้นเป็นเครื่องแบบมาตรฐานที่ตัดแขนออก เผยให้เห็นกล้ามแขนเป็นมัด ๆ และประโคมตามตัวด้วยเครื่องประดับทั้งที่แขน ใบหูและใบหน้า รวมถึงเมคอัพเพิ่มสีสันลงทั้งที่ใบหน้าและเล็บ นอกจากตัวเขาจะแต่งตัวจัดเต็มแล้ว ตัวอีกาประจำตัวของเขาก็ใส่เครื่องประดับคล้าย ๆ เขาเช่นกัน

### **3. ชอบพูดว่า "ให้มันฉูดฉาด"**

เขาเป็นคนที่ชอบใช้ชีวิตสุดโต่ง จริงจัง ทำอะไรก็ทำให้สุด เต็มที่กับชีวิต ไม่มีเกรงกลัวหรือเกรงใจใคร และมักจะมีคำพูดติดปากว่า "ให้มันฉูดฉาด" หรือ "ให้มันโดดเด่น" ซึ่งความหมายมันก็คือทำให้มันสุด ๆ ไปเลย จริง ๆ แล้วมันก็เป็นคำพูดที่เข้ากับคาแรกเตอร์ของเขาเหมือนกันนะ

### **4. รักและใส่ใจภรรยาทั้งสามมาก**

อุซุยเป็นคนที่ชอบพูดจาใหญ่โต เล่นใหญ่ บางครั้งก็ดูเป็นคนติส ๆ และขี้มโนหน่อย ๆ คาดเดาได้ยาก และชอบสถาปนาตัวเองเป็นอะไรต่าง ๆ นานา เช่น ฉายาเทพแห่งงานรื่นเริง อันนี้ก็ไม่ใช่ว่าใครไปยกย่องเขาแต่อย่างใด เป็นเขาที่ยกย่องตัวเอง นอกจากนี้ก็ยังเป็นคนที่ไม่เกรงกลัวหรือเกรงใจใคร แต่ถ้าเป็นกับภรรยาทั้งสามแล้วล่ะก็ เขานั้นรักและเห็นคุณค่ามาก ๆ เพราะว่าเขาคนนี้ผ่านโลกมาเยอะ เขาเลยเห็นคุณค่าของชีวิต โดยเฉพาะเหล่าคนสำคัญของเขา ในการจัดลำดับความสำคัญของชีวิตในการทำภารกิจต่าง ๆ เขาคนนี้คำนึงถึงว่า "ชีวิตของภรรยา" สำคัญอันดับแรกสุด ไม่ว่าจะยังไงภรรยาของเขาต้องปลอดภัย ตามมาด้วยคนบริสุทธิ์อื่น ๆ และสุดท้ายคือตัวเขาเอง เรียกได้ว่าทั้งหล่อ รักภรรยา เท่ แมนสุด ๆ ไปเลย

### **5. เป็นคนที่เห็นคุณค่าของชีวิตมากกว่าอุดมการณ์**

เพราะเขาเป็นนินจามาก่อน เขามักจะถูกสอนว่าภารกิจจะต้องสำเร็จไม่ว่าจะต้องแลกมาด้วยอะไรก็ตาม แต่ก็เพราะว่าอุดมการณ์และการสอนสั่งมาแบบนั้นจึงทำให้เขาสูญเสียคนสำคัญในครอบครัวไปตั้งมากมาย แม้แต่น้องชายของเขาที่รอดชีวิตมาเหมือนเขา สุดท้ายก็เติบโตและดำเนินตามรอยพ่อ ยอมแลกทุกอย่างเพื่อภารกิจ นั้นทำให้เขารู้สึกเจ็บปวด เขาเลยเปลี่ยนความคิด มองข้ามอุดมการณ์และปฏิบัติหน้าที่โดยคำนึงถึงชีวิตของเหล่าผู้ใต้บังคับบัญชามากกว่าความสำเร็จในภารกิจนั้น ๆ

### **6. เป็นเสาหลักที่เก่งรองจากเสาหลักเพลิง**

จริง ๆ แล้วถ้าจะจัดอันดับความเก่งของเสาหลักนั้นเป็นอะไรที่ยากมาก เพราะแต่ละคนก็เก่งพอ ๆ กันหมด แต่ที่หลายคนโหวตให้เขาเก่งรองจากเสาหลักเพลิงนั่นเพราะว่าเขาเป็นคนที่มีร่างกายที่แข็งแรง แข็งแรงจากการฝึกฝนล้วน ๆ พลังกายสูงมาก ชำนาญการใช้ใบมีดและดาบ อีกทั้งยังมีปราณที่ได้เปรียบในเรื่องของการต่อสู้ ปราณเสียงนั้นจะสามารถช่วยให้เขารับรู้ถึงศัตรูได้ไว และแม่นยำกว่าคนอื่น ๆ เขาสามารถรับฟังเสียงแล้วจับทิศทางของศัตรูรวมไปถึงสามารถรับรู้ได้ถึงจำนวนของศัตรูได้ในทันที สามารถอ่านและจับการเคลื่อนไหวของศัตรูได้อีกด้วย นอกจากนี้ทักษะดาบของเขาก็ยังยอดเยี่ยมไร้ที่ติ มีพลังสูงมาก เรียกได้ว่าทั้งแข็งแกร่ง กำยำ คล่องแคล่ว และมีปราณเสียงที่สามารถจับทิศทางศัตรูได้ ไม่เก่งก็ไม่รู้จะพูดอย่างไรแล้ว

## ความรู้สึกตอนดู

บอกตรง ๆ ว่า ทุก ๆ ฉากที่อุซุยโผล่มา ไม่สามารถละสายตาได้เลย หล่อมากพ่อคุณเอ๊ย และเมื่อมารู้จักตัวตนเขานั้นยิ่งทำให้หลงรักมากขึ้นไปอีก ทั้งในแง่ของความคิด ความเป็นผู้นำ และยังเป็นสามีที่ใส่ใจภรรยามากอีกด้วย จัดว่าเป็นตัวละครที่มีคาแรกเตอร์ดีสุด ๆ และถ้าใครยังไม่ได้ดู รีบไปดูเลยค่ะ เดี๋ยวจะหลบสปอยไม่ทัน